Í grunnstefnunni er ekki tekið á , eða farið ofan í , einstök málefni , en hana er þess í stað hægt að nota sem mælistiku á þau öll mál sem Neytendasamtökin glíma við hverju sinni . Hingað til hefur verið mótuð sértæk stefna í nánast hverju máli fyrir sig . Því hefur verið lýst á þann veg að oft hafi stefna samtakanna endurspeglað áhugasvið einstakra drífandi félagsmanna og jafnvel hafi sumir málefnahópar verið yfirteknir af ötulum félaga sem hafi mótað stefnu eftir eigin höfði . Þannig var meðal annars til stefna um innihaldslýsingar hveitipakka og rýmingaráætlun Reykjavíkur ef til náttúruhamfara kæmi . Segja má að þessi vinnubrögð hafi endurspeglað tíðarandann sem þau spruttu úr . Þing samtakanna var haldið annaðhvert ár , samskipti þyngri og fátíðari en nú gerist . Þing hafa verið aflögð en framvegis verða aðalfundir á hverju ári þar sem kosið verður um helming stjórnar , og annað hvert ár um formann . Þá eru eðli samskipta í dag á þann veg að félagsmenn , sem og aðrir neytendur , geta látið álit sitt í ljós mun örar en áður . En það sem meira var , þá brá það við að stefnan endurspeglaði ekki raunverulegt starf samtakanna . Þannig hafa samtökin til dæmis ekki haft neina eiginlega stefnu varðandi smálán en hafa þrátt fyrir það barist hatrammlega gegn þeim í þann áratug sem þau hafa verið við lýði á Íslandi . Grunnkröfur neytenda leiðarvísir til framtíðar Leiðarvísir og grunnur að starfi Neytendasamtakanna eru nú átta grunnkröfur neytenda , settar fram af Sameinuðu þjóðunum . Allur almenningur , án tillits til tekna eða félagslegrar stöðu , á að njóta lágmarksréttinda sem neytendur en þau eru : Réttur til að fá grunnþörfum mætt , réttur til öryggis , réttur til upplýsinga , réttur til að velja , réttur til áheyrnar , réttur til úrlausnar , réttur til neytendafræðslu og réttur til heilbrigðs umhverfis . Þá bæta Neytendasamtökin við níundu grunnkröfunni sem er rétturinn til stafrænnar neytendaverndar . „ Leiðarvísir og grunnur að starfi Neytendasamtakanna eru nú átta grunnkröfur neytenda settar fram af Sameinuðu þjóðunum . “ Sjálfbærni er sífellt að verða mikilvægari í neytendahreyfingum um heim allan . Þess vegna líta Neytendasamtökin einnig til hinna 17 heimsmarkmiða Sameinuðu þjóðanna um sjálfbæra þróun . Nánari upplýsingar um grunnstefnu Neytendasamtakanna og útfærslu hennar er að fá á vef samtakanna www.ns.is . Grunnstefnunni er ætlað vera raunverulegur vegvísir fyrir félaga , starfsmenn og stjórnendur , en síðast en ekki síst ráðandi öfl í stjórnmálum og viðskiptum – svo þau skilji hlutverk Neytendasamtakanna , markmið þeirra og mikilvægi fyrir okkur öll og við getum öll unnið að þeim saman . Neytendasamtökin eru frjáls félagasamtök sem borin eru uppi af félagsgjöldum . Viljirðu leggja neytendabaráttunni lið , íhugaðu að skrá þig í Neytendasamtökin . Með skýrari stefnu erum við sterkari saman .